BEM ดีดบวก 3% โบรกฯเชียร์ “ซื้อ” มองผลงานปี 62 โตหลังเตรียมเปิดเส้นทาง MRT เพิ่ม 11 สถานี
BEM ดีดบวก 3% หลังร่วงยาว 7 วันติด โบรกฯเชียร์ “ซื้อ” เป้า 12.50 บ. มองผลงานปี 62 โตต่อ หลังเตรียมเปิดเส้นทาง MRT ส่วนต่อขยายเพิ่ม 11 สถานี
8 มี.ค. 2562

ผู้สื่อข่าวรายงานว่า ราคาหุ้น บริษัท ทางด่วนและรถไฟฟ้ากรุงเทพ จำกัด (มหาชน) หรือ BEM ณ เวลา 11.29 น. อยู่ที่ระดับ 10.20 บาท บวก 0.25 บาท หรือ 2.51% สูงสุดที่ระดับ 10.20 บาท ต่ำสุดที่ระดับ 9.85 บาท มูลค่าการซื้อขาย 496.20 ล้านบาท โดยราคาหุ้นปรับตัวลดลงมาอย่างต่อเนื่อง 7 วันติด นับตั้งแต่ราคาปิดที่ระดับ 10.70 บาท เมื่อวันที่ 26 ก.พ.62

ด้าน บล.เอเชีย เวลท์ ระบุในบทวิเคราะห์ แนะนำ “ซื้อ” ราคาเป้าหมาย 12.50 บาท โดยคาดการณ์ผลการดำเนินงานในปี 2562 และปี 2563 ของ BEM จะดีขึ้น 11.6% จากปีก่อน และโต 18.1% จากปี 62 โดยปัจจัยบวกสำคัญคือ การเปิดให้บริการ MRT ส่วนต่อขยายของสายสีน้ำเงินเพิ่มอีก 11 สถานี จากหัวลำโพงถึงสถานีหลักสอง ในเดือน ก.ย.62 หรืออาจเปิดให้บริการได้เร็วขึ้นกว่ากำหนด
โดยคาดว่าทำให้จำนวนผู้โดยสารเพิ่มขึ้น และรายได้ในส่วนนี้คาดว่าจะเพิ่มขึ้น 16.1% จากปีก่อนเป็น 5,500 ล้านบาท นอกจากนี้ยังมองผลบวกจากการได้รับอนุมัติให้ยืดอายุสัมปทานทางด่วนออกไป 37 ปี แลกกับการยุติข้อพิพาททั้งหมดกับ กทพ.เข้า ครม.พิจารณา ประมาณเดือน มี.ค.นี้